google/wiki40b huggingface dataset:
Türgi Riviera

Türgi Riviera (türgi keeles Türk Rivierası), mida tuntakse ka nimega Türkiissinine rannik, on piirkond Türgi edelosas. Piirkond hõlmab Antalya provintsi ja Muğla provintsi, Aydıni provintsi osi, İzmiri provintsi lõunaosa ja Mersini provintsi lääneosa. Tänu soodsa kliima, sooja merevee, mägise maastiku, Egeuse mere ja Vahemere ranniku rohkem kui tuhandel kilomeetril laiuvate puhaste randade ning rikkalike looduslike ja arheoloogiliste huviväärsuste kombinatsioonile on see osa Türgi rannikust populaarne siseriiklik ning rahvusvaheline turismisihtkoht.
Arheoloogiliste huviväärsuste hulka kuuluvad ka kaks maailmaimet: Halikarnassose mausoleumi ja Artemise templi varemed.

Seoseid ajalooliste isikutega

Kuna paljud Türgi Riviera rannikule jäävad kohad on seotud nii faktiliste kui ka mütoloogiliste isikute, konfliktide ja sündmustega, peetakse piirkonda ka kultuuriliseks aardeks. Ajaloo jooksul on sealsetele paikadele viidatud erinevate kultuuride folklooris. Tegemist on nii paljude õpetlaste, pühakute, sõdalaste, kuningate ja kangelaste sünnikoha kui ka arvukate tuntud müütide tegevuskohaga.
Antalyast läänes asuva Dalyani linna lähistel olevaid vulkaanilisi mägesid usutakse olevat tuldpurskava koletise Kimääri, kelle kangelane Bellerophontes tappis, inspiratsiooniallikaks (piirkonnas on enam kui 2500 aastat pidevalt põlenud maa seest tulev gaas).
Aasta 484 paiku eKr sündis Bodrumis (muistses Halikarnassoses) "ajaloo isaks" nimetatud Herodotos.
Legendi järgi olevat Vana-Rooma poliitik ja väejuht Marcus Antonius kinkinud Türgi Riviera piirkonnas asunud Kiliikia ranniku pulmakingina oma armastatutele Kleopatrale.
Tänapäevase Demre linna lähedal asunud Patara väikelinnas sündis 3. sajandil Püha Nikolaus, kellel põhineb legend Jõuluvanast.
Football League Championship

Võistluse formaat

Liigas mängib 24 meeskonda, kes igaüks kohtub vastasega kaks korda, korra kodus ja korra võõrsil. Nii mängib iga meeskond liigas ühel hooajal 46 mängu. Võidu eest saab 3 punkti, viik annab ühe ja kaotus null punkti. Hooaja lõpus liigas kaks enim punkte kogunud võistkonda tõuseb FA Premier League ja kohtadele 3.–6. jäänud meeskonnad selgitavad veel omavahel ühe edasi jõudva meeskonna. Kolm viimast meeskonda langevad Football League One'i.
Anseküla Maarja kirik

Anseküla Maarja kirik oli kirik Saaremaal Ansekülas. Seda kasutas E.E.L.K. Anseküla Maarja kogudus.
Algne kirik ehitati 14. sajandil, 1560. aastatel ehitati kirikut suuremaks. Kõige põhjalikum ümberehitus toimus 1864. aastal, mil kirik sai tänaseni fotodelt tuttava ilme.
1941. aastal süütasid kiriku katuse taganevad venelased; kirik hävis täielikult 1944. aastal, kui taganevad sakslased selle õhku lasksid. Selle kohale ehitati 1952. aastal Anseküla tuletorn, mis kasutab alusena osaliselt säilinud kiriku läänetorni.
Uus tänav (Kuressaare)

Uus tänav on tänav Kuressaares Põllu alevi linnaosas.
Tänav sai nime 1924.
Riigi Tööstusõpilaste Kool

Riigi Tööstusõpilaste Kool oli Tallinnas tegutsenud kutseõppeasutus.
Riigi Tööstusõpilaste Kool avati 1924. aastal, kool tegutses Riigi Tööstuskooli juures.
Kooli võeti vastu 6-klassilise algkooli kohustuse täitnud õpilasi. Õppetöö vältas 3 aastat ning toimus õhtuti kolmel või neljal päeval nädalas. Päevasel ajal omandasid kooli õpilased praktilisi kutseoskusi õppelepingu alusel mõnes tööstuslikus käitises või vastava ala meistri töökojas. Kooli lõpetamisel sooritati õppinud töölise kutseeksam.
Riigi Tööstusõpilaste Kool pakkus võimalust õppida õhtuses vahetuses neile, kes ei saanud õppida täisajaliselt Riigi Tööstuskoolis. Mõlemad õppeasutused tegutsesid Tallinnas, Tehnika tänav 18 hoonetes. Aastatel 1924–1940 oli mõlema õppeasutuse direktor Theodor Ussisoo.
1942. aastal nimetati kool Tallinna 1. Tööstusõpilastekooliks. 1944. aastal kool suleti.
Männi tänav

Männi tänav on tänav Tallinnas Nõmme linnaosas Nõmme asumis. Männi tänav algab Pärnu maanteelt ja lõpeb Raudtee tänaval Tallinna–Keila raudtee ääres. Männi tänav on põhjaloode-lõunakagusuunaline ja ligikaudu 155 meetri pikkune.
Männi tänava ääres asub Tallinna Nõmme Põhikool.

Tänava nimi ja ajalugu

Tänava varasem nimi oli Promenaadi tänav (saksa keeles Promenaden-Strasse, vene keeles Променадная улица). 17. märtsil 1923 sai tänava nimeks Männi tänav (Kiefernstrasse, Сосновая улица). Aastatel 1940–1941 oli tänava nimi Ladva tänav.
Saastna mõis

Saastna mõis (saksa keeles Sastama) oli rüütlimõis Karuse kihelkonnas Läänemaal.
Saastna mõis rajati 1663 Lihula mõisa kõrvalmõisana.
Mõisa viimased omanikud enne 1919. aasta mõisate võõrandamist olid Rennenkampffid.
Alta (Colorado)

Alta on väikelinn Ameerika Ühendriikides Colorado osariigis San Migueli maakonnas. Suuremalt jaolt on linnast saanud kummituslinn.
Alta asub Telluride ja Rico linna vahel.
Linna suurim elanike arv oli umbes 100. Kaevandused töötasid aastatel 1877–1948. 1948 põles veski maha ja linn on nüüdseks mahajäetud. Vandalism ja ilm on suurem osa hooneid hävitanud, kuid mõned originaalsed hooned on veel alles.
Euroopa Liidu rajajad

Euroopa Liidu rajajad on hulk isikuid, keda on tunnustatud olulise panuse eest Euroopa ühtsuse ning praeguse Euroopa Liidu arengusse. Rajajate hulka kuulub väga mitmesuguseid inimesi vastupanuvõitlejatest advokaatideni, keda kõiki ühendavad sarnased ideaalid: rahulik, ühtne ja jõukas Euroopa.

Ettepanekud ja Rooma

Krahv Richard Coudenhove-Kalergi (1894–1972) avaldas 1923. aastal Pan-Euroopa manifesti, mis asutas sellenimelise liikumise. 1950. aastate alguses kutsus Robert Schuman (1886-1963) oma deklaratsioonis, mis põhines Jean Monnet' (1888-1979) plaanil, Euroopa Söe- ja Teraseühendust rajama. Monnet'st sai Euroopa Komisjoni esimene president ning Schuman töötas hiljem Euroopa Parlamendi presidendina ja andis silmapaistva panuse Euroopa integratsioonile.
Rooma lepinguga loodi aastal 1957 Euroopa Majandusühendus. Kuigi kõiki selle lepingu allkirjastajaid ei peeta Euroopa Liidu rajajate hulka kuuluvaks, on seda näiteks Paul-Henri Spaak (1899-1972), kes töötas mainitud lepingu kallal, oli seotud Beneluxi liiduga ning oli ka esimene Euroopa Parlamendi president. Teised Euroopa Liidu rajajad, kes Rooma lepingule alla kirjutasid, olid Konrad Adenauer (1876–1967) Saksamaalt ja Joseph Bech (1887–1975) Luksemburgist.
Benini lipp

Benini lipp on Benini Vabariigi ametlik lipp.
Riigi- ja rahvuslipp oli esmakordselt kasutusele 16. novembrist 1959 kuni detsembrini 1975 (Dahomee Vabariik). Uuesti sai see riigi tunnuseks 1. augustil 1990. Plagu on panaafrika värvides trikoloor, punane, kollane, roheline. Vardapoolses osas on vertikaalne roheline laid, mis moodustab 2/5 lipu laiusest, ülejäänud lipu osa on jagatud horisontaalselt kaheks kollaseks ja punaseks.
Roheline sümboliseerib haljendavat maad ja lootust.
Kollane jõukust.
Punane vaprust.
Roheline, punane ja kollane kokku kujutavad aafrika ühtsust ja rahvustunnet.
Iluvõimlemine 2004. aasta suveolümpiamängudel

Iluvõimlemine 2004. aasta suveolümpiamängudel toimus 26. - 29. augustini.

Ajalugu

Täieõiguslikuks olümpiaalaks sai iluvõimlemine 
1984 Los Angeleses, ehkki rühmvõimlemine oli kavas juba 1952 Helsingis ja 1956 Melbourne'is.

Medalialad

Ateena olümpiamängudel oli kavas vaid individuaalne mitmevõistlus ja üks rühmaharjutus. Üksikaladel parimaid ei selgitatud.

Võistluspaik

Iluvõimlejad võistlesid Ateena põhjaosas paiknevas Galatsi olümpiahallis, kuhu pealtvaatajaid mahtus 6400.
Korea demilitariseeritud tsoon

Korea demilitariseeritud tsoon (korea keeles: 한반도 비무장 지대), tuntud ka kui DMZ, on läbi Korea poolsaare kulgev puhvertsoon Põhja- ja Lõuna-Korea vahel.
DMZ lõikab Korea poolsaare peaaegu pooleks, see on 250 kilomeetrit pikk ja umbes 4 kilomeetrit lai ning on maailma kõige militariseeritud piir.
DMZ-s on spetsiaalne ala, Joint Security Area (JSA), kus peetakse vajadusel läbirääkimisi kahe riigi vahel.
DMZ-s ja selle ümbruses on toimunud mitmeid vahejuhtumeid, mis on kaasa toonud inimohvreid.
Rõuge hooldekodu

Rõuge Hooldekodu on Rõuge Vallavalitsuse poolt 1995. aastal asutatud üldhooldekodu ajutiseks või alaliseks elamiseks. Hooldekodu osutab ööpäevaringset üldhooldusteenust. Hooldekodu eesmärgiks on turvalise keskkonna ja toimetuleku tagamine täisealisele isikule, kes oma tervisliku seisundi, puuduliku tegevusvõime või elukonnast tulenevate põhjuste tõttu ei suuda iseseisvalt toime tulla. 
Hooldekodu asub kahekorruselises majas Rõuge alevikus Haanja Looduspargi territooriumil 16 km kaugusel Võrust (Sänna mnt 4).
Hooldekodus on 27 voodikohta. Toad on ühe-, kahe- ja kolmekohalised. Üldkasutuses on söögisaal, saun ning puhkenurgad. Toiduvalmistamine ja pesupesemine toimub hooldekodus kohapeal.
Hoolealustega tegeleb pikaajaliste töökogemustega 8-liikmeline hooldusnaiskond. Õendusabi on tagatud koduõendusteenustega. Ratastooliga ja liikumispuudega hoolealusele on treppidel liikumiseks trepironija.
Hooldekoduga ühes hoones paiknevad perearstikeskus, hambaravi ja apteek. See tagab kiire esmase arstiabi kättesaadavuse. Rõuge hooldekodu võimaldab erinevaid erialaspetsiifilisi sotsiaalteenuseid klientide tegevusvõime arendamiseks ja säilitamiseks. Hooldekodu ülesandeks on ka kliendi sotsiaalvõrgustikku kuuluvate isikute nõustamine ja informeerimine.
Hooldekoduga samas majas töötavad veel massöör, juuksur ja maniküür-pediküür, seega ka need teenused on soovi korral kergesti kättesaadavad. Regulaarselt külastab hooldekodu Rõuge Maarja koguduse õpetaja. Tähtpäevadel käivad esinemas lasteaialapsed ja isetegevuslased.
Kabala vald (1939)

Kabala vald oli vald Viljandimaal aastail 1939–1950.
Vald moodustati senise Kabala valla maa-alast, välja arvatud Pahajänese ja Leiso talude ning Kabala valla talude lahus-heinamaatükkide piirkond seniste Olustvere ja Kõo valdade piiride vahel.
Esimene vallavanem oli Aleksander Lepik.
1939. aastal oli vallas 2566 elanikku.
Vald kuulus Riigivolikogu 61. valimisringkonda, kust oli valitud Jaan Põdra.
13. septembril 1945 asutati valla koosseisus Ollepa külanõukogu, Mäo külanõukogu ja Villevere külanõukogu.
Lingikõdu

Lingikõdu ehk lingimädanik (tõlge ingliskeelsest terminist link rot) on protsess, mille käigus veebilehtedele viitavad hüperlingid aeguvad ja muuvad nn surnud linkideks, mis risustavad otsimootorite tulemusi ning takistavad kasutajatel vajaliku infot leidmist.
Infootsingutes on lingikõdu oluline probleem. 2014. aastal Harvardi õiguskoolis Jonathan Zittraini, Kendra Alberti ja Lawrence Lessigi tehtud uuringust selgus, et umbes 50% linkidest USA Ülemkohtu arvamustes ei viita enam algsele infole. Uuritud õigusajakirjades, mis ilmusid 1999–2011, ei toiminud üle 70% linkidest. 2013. aastal analüüsis BMC Bioinformatics ligi 15 000 linki Thomson Reutersi tsiteerimisindeksi Web of Science lühikokkuvõtetest ja leidis, et veebilehtede eluea mediaan oli 9,3 aastat ning neist arhiveeriti vaid 62%.
Sihipärast või hoolimatusest tingitud lingikõdu on nimetatud "linkruptiks".

Põhjused

Lingikõdu võib põhjustada veebisaitide või serverite eemaldamine veebist, mille tõttu veebisirvija annab eri liiki veateateid. Kui viidatavat veebisaiti enam ei ole, kuid domeenil on uus omanik, võidakse kasutaja otsingu tulemusena suunata uuele, eelmisega mitteseotud veebisaidile. Lingikõdu võivad põhjustada ka tulemüürid või sisufiltrid.
Osa lingikõdu tuleneb veebisaitide lohakast administreerimisest ja uuendamisest, kui uuenduste käigus muudetakse veebilehtede aadresse ja jäetakse vanadele aadressidele suunatud päringud uutele aadressidele suunamata. Sellised uuendused on kahjulikud ka saidi omanikele, kuna saidile teiste saitide kaudu otselinkidega tulevad inimesed ei leia otsitavat infot isegi juhul, kui see on saidil olemas. Selliseid probleeme esineb tihti uudiseportaalides.
Lingikõdule on eriti vastuvõtlik sotsiaalmeedia, nagu Facebook ja Twitter, kuna sealne sisu muutub sageli ja kiiresti, kasutajad muudavad oma privaatsussätteid, sisu kustutatakse või muudetakse.
Sageli kannatavad lingikõdu alla selliselt ehitatud dünaamilised veebisaidid, kus sisule otselinkimine ei toimi või lehtede aadressid muutuvad iga kasutusseansiga. Näiteks uudiste ja veebipäevikute puhul ei kasutata kuupäevade-kellaaegade stiilis URL-ide loomist.
Lingikõdu võib põhjustada ka ligipääsu sulgemine varem avalikele veebilehtedele, näiteks salasõna või tasulise ligipääsuga. See on suur probleem meedias, näiteks ajalehtede veebides.

Vastumeetmed

Viitamiskõlblike veebiaadresside tühiseks muutmise vastu saab ennetavaid samme astuda juba üksiklehtede aadressruumide kujundamisel lähteülesande püstitamisel, nt kasutades aadressis kuupäevi ja tihedamal avalikkusele postitamisel ka kellaaegu jne.
Lingikõdu vastu võitlemisel saab kasutada linkide toimimist kontrollivaid botte. Tihti on võimalik asendada kasunud lingid uutega, mis viitavad teisel aadressil asuvale samale sisule või veebiarhiividele (nt Internet Archive). Veebisaitide haldajad saavad tagada ligipääsu sisule, jättes aadressimuutuste korral vanale aadressile ümbersuunamise. Samuti võib muudatuste korral võtta ühendust olulisemate otselinkijatega ning paluda lingid veebiliikluse säilimise huvides süsteemselt ära parandada.
On juurutatud ka standardeid lingikõdu probleemide vähendamiseks, näiteks Permalink ja PURL.
Sünteetiline otsustus

Sünteetiline otsustus on Immanuel Kanti järgi otsustus, mille puhul predikaadi mõiste ei sisaldu subjekti mõistes, vaid avardab seda.
Kanti järgi on kõik aposterioorsed otsustused sünteetilised, kuid kõik sünteetilised otsustused ei ole aposterioorsed (aprioorne sünteetiline otsustus).
Näiteks otsustused "Lähim linn on 30 kilomeetri kaugusel" ja "7+5=12" on Kanti järgi sünteetilised, sest 'kaugus 30 km' ei sisaldu 'lähima linna' mõistes ja '12' ei sisaldu '7 ja 5 summa' mõistes. Esimene otsustus on aposterioorne sünteetiline otsustus, teine on aprioorne sünteetiline otsustus.
Roog-aruhein

Kirjeldus

Roog-aruheina pööris on kuni 35 cm pikk, kahekaupa männases asetsevate väga pikkade harudega. Alumises paaris on üks haru teisest veidi lühem. Pähikud on piklikmunajad 8–12 mm pikkused, sisaldavad 3–5 õit, hallikasrohelised ja enamasti lillaka varjundiga. Lehed on 3–10 mm laiad, tuhmrohelised, karedad. Kõrvakesed on poolenisti kõrt ümbritsevad. Alumised lehetuped on karedad. Kasvab tiheda puhmikuna. Roog-aruhein kasvab 50–150 cm kõrguseks. Taimed õitsevad juunis-juulis.

Kasvukoht

Roog-aruhein kasvab niisketel liivadel, mererannas, teeäärtel, puisniitudel, võsastikes.

Levik

Lääne-ja Põhja-Eestis sage, Lõuna-ja Ida-Eestis paiguti.
Võru–Põlva maantee

Võru–Põlva maantee (registrinumbriga 64) on üks Eesti tugimaanteedest. 
See saab alguse Võru linnas Võru–Räpina maantee ja Võru–Verijärve maantee alguses (Võru linnas Tartu tänava ja Jüri tänava ristmikul). Tee pikkus on 24,7 km. Tee lõpeb Põlva linnas Kanepi–Leevaku maantee 20. kilomeetril (Põlva linnas Võru tänava ja Kesk tänava ristmikul). Võru linna tänavana kannab nime Tartu tänav. Põlva linna tänavana kannab nime Võru tänav.

Asulad Võru–Põlva maanteel

Võru linn, Kirumpää küla, Loosu küla, Väimela alevik, Kärnamäe küla, Joosu küla, Vana-Koiola küla, Vardja küla, Himma küla, Meemaste küla, Rosma küla, Põlva linn.
Majuskel

Majuskel ehk suurtäht, versaal. Majusklid on näiteks K, T, E, A, F, V, M, O, S. Majuskli vastandsõna on minuskel.
Arnold Orasson

Elulugu

Arnold Orasson on põllupidaja poeg.
Lõpetas 1965 Väimela Näidissovhoostehnikumi, 1970 Eesti Põllumajandusakadeemia veterinaariateaduskonna, 1975–78 ELVI kaugõppeaspirant, põllumajanduskandidaat (1981, EPA), väitekiri "Наследственные типы белков сыворотки крови у крупного рогатого скота эстонских пород и их использование в племенной работе". Oli aastast 1964 Rannu veterinaariajaoskonnas veterinaarvelsker, 1970–73 Lasva veterinaariajaoskonna osakonnajuhataja, 1973–74 Mõniste sovhoosi ja 1974–80 ELVI veisekasvatuse osakonna vanemveterinaararst, 1980–84 aretusosakonna immunogeneetika labori noorem- ja 1984–94 vanemteadur, 1994–99 EPMÜ loomakasvatusinstituudi geneetika labori vanemteadur, 1999–2001 teadur.

Teadustöö

Uurinud immuno- ja populatsioonigeneetikat. 50 teadustrükist.
Kristin Størmer Steira

Kristin Størmer Steira (sündinud 30. aprillil 1981 Mo i Ranas) on norra murdmaasuusataja.
Hawkwind

Hawkwind on inglise 1969. aasta novembris asutatud rokkansambel. See oli üks varaseimaid space rock '​i ansambleid.
Ansambli laulja ja kitarrist on Dave Brock. 1971–1975 mängis ansamblis basskitarri Lemmy Kilmister.
Hawkwind on teinud pikaajalist koostööd inglise ulmekirjaniku Michael Moorcockiga. 1975. aasta alguses salvestas ansambel plaadi "Warrior on the Edge of Time", mis põhineb Moorcocki teoseid läbival Igavese Kangelase (Eternal Champion) motiivil. Taas kasutati Michael Moorcocki laulusõnu ja häält kolmel 1981. aastal salvestatud plaadil: "Sonic Attack", "Church of Hawkwind" ja "Choose Your Masques". Koostöö tipuks kujunes nende ambitsioonikaim projekt "The Chronicle of the Black Sword" (1985), mille aluseks oli Moorcocki fantaasiaromaanide sari võlur Elricust, keda laval kehastas Tony Crerar. Moorcock kirjutas projekti laulusõnad, ent esines ise vaid mõnel kontserdil. Kontserditurnee salvestiste põhjal anti välja plaat "Live Chronicles" ja video "The Chronicle of the Black Sword". Kuuldused, mille kohaselt olevat ansamblile andnud nime Moorcocki tegelane Hawkmoon, on kirjanik ise siiski ümber lükanud.
Monica Seles

Päritolu

Selesi sünnikoht on Novi Sadi linn (ungari keeles Újvidék) Vojvodinas (ungari keeles Vajdaság), mis tema sünni aegu oli Jugoslaavia FSV osariigi Serbia SV all oleva Vojvodina SAP pealinn. Tänapäeval on see Lõuna-Bačka ringkonna pealinn Serbias.
Seles on päritolult Vojvodina ungarlane. Tema vanemad olid Károly ja Eszter ning tal on vanem vend Zoltán. Isa oli Mónika treener kuni oma surmani 1998. aastal.
Ta sai 16. märtsil 1994 naturalisatsiooni korras USA kodanikuks. Juunis 2007 sai ta ka Ungari kodakondsuse.

Elukutselisena

Seles hakkas elukutseliseks tennisemängijaks 1989. aastal. 1990. aastate alguses oli ta juba WTA esimängija. Temast sai 1990. aasta Prantsusmaa lahtistel meistrivõistlustel turniiri kõigi aegade noorim võitja. Ta oli siis 16 aastat ja 6 kuud vana. Eelmine noorim oli Arantxa Sánchez Vicario.

Atentaat

30. aprillil 1993 Hamburgi turniiri veerandfinaalis Magdalena Maleeva (Bulgaaria) vastu juhtis Seles kohtumist 6:4, 4:3, kui pealtvaataja Günter Parche tungis mängupausi ajal platsile ja lõi Selesit umbes 20 cm pikkuse noaga, tekitades talle seljale 1,5 cm pikkuse haava. Parche oli eelmise maailma esireketi Steffi Grafi fänn, kes soovis, et Graf jälle maailma esinumbriks saaks. 13. juunil 1993 saigi Graf taas maailma esinumbriks.
Parche ei saanud selle teo eest kohtulikku karistust, sest ta tunnistati vaimuhaigeks ja ta pidi haiglas läbima 2 aasta pikkuse ravikuuri. 
Füüsiliselt paranes Seles vigastusest kõigest mõne nädala jooksul, kuid vaimne taastumine võttis rohkem aega.

Kodakondsuse vahetamine ja sporti naasmine

Ta sai 16. märtsil 1994 USA kodanikuks ning edaspidi võistles USA lipu all. Ta naasis võistlussporti augustis 1995 ning võitis kohe oma tagasitulekuturniiri Kanadas, alistades finaalis Amanda Coetzeri (LAV) 6:0, 6:1. Järgmise aasta jaanuaris võitis ta Austraalia lahtised meistrivõistlused tennises, aga see jäigi tema viimaseks suure slämmi turniiri võiduks.

Kaasaegsetel olümpiamängudel

Ta osales naiste üksikmängus 1996. aasta Atlanta olümpiamängude tennisevõistlustel, kus kaotas veerandfinaalis hilisemale pronksmedalivõitjale Jana Novotnále (Tšehhi) ja jäi edasisest medaliheitlusest välja.
2000. aasta suveolümpiamängudel Sydneys osales ta üksikmängus, kus USA sportlastel oli 3 parimat asetust. Seles oli asetatud kolmandana. Teises ringis alistas ta Miriam Oremansi (Holland), kes samal olümpial tuli naispaarismängus hõbemedalile, 6:1, 6:1. Kolmandas ringis alistas ta 11. asetusega Nathalie Dechy (Prantsusmaa) 6:2, 6:3. Veerandfinaalis alistas ta 8. asetusega Dominique van Roosti (Belgia), kes samal olümpial tuli naispaarismängus pronksmedalile, 6:0, 6:2. Poolfinaalis kaotas ta 2. asetusega Venus Williamsile 1:6, 6:4, 3:6. Pronksimängus alistas ta Jelena Dokići (Austraalia) 6:1, 6:4.

Tippspordist loobumine

Seles loobus spordist 2003. aastal jalavigastuse tõttu. Ehkki ta lubas korduvalt tennisesse naasta ja pidas näidismatše, ei mänginud ta siiski enam ühtki ametlikku matši ning teatas 14. veebruaril 2008 lõplikult, et ei tule tippsporti tagasi.
Ta on edaspidi olnud tegev söömishäirete ravimeid tootnud ettevõttes. Ta on tunnistanud, et on ka ise kannatanud buliimia all.
Estelle Getty

Estelle Getty (sünninimi Estelle Scher; 25. juuli 1923 New York – 22. juuli 2008 Los Angeles) oli USA näitleja. Tema kõige tuntum roll oli Sophia Petrillo komöödiasarjas "Kullakesed" ("The Golden Girls"), mille eest ta võitis nii Emmy kui ka Golden Globe'i auhinna. Getty põdes Lewy kehakeste haigust.
Tallinna Dünamo (jäähokiklubi)

Tallinna Dünamo (lühemalt Dünamo) oli Eesti NSV ajal Tallinnas tegutsenud jäähokiklubi. Klubi eksisteeris aastatel 1946–1953.
1947–1953 mängis ta Eesti NSV kõrgeimas hokiliigas.
Teddy Tamgho

Teddy Tamgho (sündinud 15. juunil 1989 Pariisis) on Prantsusmaa kolmikhüppaja ja kaugushüppaja.
Tema põhialaks on kolmikhüpe. Ta on sellel alal sisemaailmarekordi omanik tulemusega 17.92 m, mille ta püstitas Euroopa sisemeistrivõistlustel Pariisis aastal 2011. Oma välirekordiga, 18.04 m, mille ta püstitas Moskva maailmameistrivõistlustel 2013, on ta kõigi aegade neljas kolmikhüppaja Jonathan Edwardsi, Kenny Harrisoni ja Pedro Pablo Pichardo järel.
2008. aastal võitis ta juunioride maailmameistrivõistlused Bydgoszczis ja aasta hiljem pääseses 20-aastasena maailmameistrivõistluste finaali, kus pälvis 11. koha. 2010. aasta sisemaailmameistrivõistlustel Dohas tõusis ta esile võidu ja uue sisemaailmarekordiga 17.90. Samal aastal võitis ta Teemantliiga ja tuli pronksile Euroopa meistrivõistlustel. Londoni olümpiamängud jäid tal küll vahele, kuid Moskva maailmameistrivõistlustel võitis ta esmaklassilise tulemusega 18.04 m.
Tamgho kaugushüpperekord on 7.81 m, mille ta püstitas Valence'i võistlusel 2013.
Erik Püvi

Erik Püvi (13. aprill 1931 – 21. juuni 1976) oli eesti lastekirjanik.
Sillamäe Vanalinna Kool

Sillamäe Vanalinna Kool on kool Sillamäel.
Kool sai Sillamäe Vanalinna kooli nime 1998. aastal.
Punane telk

"Punane telk" (vene keeles "Красная палатка") on Nõukogude Liidu, Suurbritannia ja Itaalia koostöös 1969 valminud mängufilm. Filmi režissöör on Mihhail Kalatazov. Filmi tootsid filmistuudiod Mosfilm, Творческое объединение "Товарищ" ja Paramount Pictures Film. Film räägib Umberto Nobile juhitud õhulaeva Italia ekspeditsiooni päästmisest 1928. aastal.
Schöppenstedt

Geograafia

Linn asub Elmi ja Asse mägedest edelas, umbes 17 km Wolfenbüttelist idas ja 21 km Braunschweigist kagus. 
2007. aastast on Schöppenstedti jaam idapoolne lõpp-peatus Jerxheim–Helmstedti raudteeliinil.

Ajalugu

Asulat Sciphinstete Saksimaa Derlingau piirkonnas, mis paiknes kaubateel Braunschweigist Königspfalz Schöningeni, on esmakordselt mainitud 1051. aasta dokumendis. Kirik selles paigas oli tõenäoliselt olemas misjonipiiskopi Hildegrim Châlonsist päevadel enne 827. aastat; Schöppenstedtist sai hiljem Halberstadti peadiakoni asukoht. Aastast 1267/1269 omasid ümberkaudseid valdusi Welfidest Braunschweig-Wolfenbütteli hertsogid. 1542. aastal pöördusid kodanikud protestantlusse.
Peamine maamärk on Püha Stefanuse kirik koos oma kuulsa kaldu torniga 12. sajandist. Interjöör sisaldab märkimisväärseid kivipiilareid loomade ja inimpeade kujutistega, sealhulgas Odin ja tema kaarnad, hunt Fenrir, Jörmungandr ja puu Yggdrasil (must-valge illustratsioon). Need ehitud piilarid on ehitatud koos kristluse juurutamisega mälestuseks iidse usu jumalatest - kaunistused võivad pärineda Schöppenstedti esimesest dokumenteeritud mainimisest.
Schöppenstedtis on muuseum pühendatud keskaegsele petisele Till Eulenspiegelile, kes sündis naabruses Kneitlingenis umbes aastal 1300.
Tallinna Hiiu Põhikool

Tallinna Hiiu Põhikool oli üldhariduskool Tallinnas Nõmmel. Kooli eelkäijaks loetakse 1927. aastal asutatud Nõmme Linna I Algkooli .
2006. aasta 19. juuni Tallinna Linnavolikogu määrusega liideti Tallinna Hiiu Põhikool Tallinna Nõmme Gümnaasiumiga. Kool alustas 1. septembril 2006 tööd kahes majas.
Athi ringkond

Vallad ja osavallad

Ringkond koosneb 8 vallast ja 63 osavallast.